**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.04.2022, ora 08:00 – 16.04.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 16.04.2022, ora 07:00**

**RÂURI**

**Debitele au fost, în general, în scădere**, exceptând râurile din bazinele hidrografice: Someşul Mic, Vedea, Bârlad, cursul mijlociu şi inferior al Prutului, precum şi afluenții săi, cursurile inferioare ale Argeşului, Ialomiței şi râurile din Dobrogea, unde au fost relativ staționare.

Debitele se situează la valori sub mediile multianuale lunare, cu coeficienţi moduli cuprinşi între 30 – 80%, mai mari (în jurul și peste normalele lunare) pe râurile din bazinele hidrografice Vișeu şi Crasna și mai mici (sub 30% din normalele lunare) pe râurile din bazinele hidrografice: Vedea, Rm. Sărat, Bârlad și pe afluenții Prutului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în creştere** ca urmare a precipitațiilor lichide prognozate, cedării apei din stratul de zăpadă şi propagării pe râurile din bazinele hidrografice: Vişeu, Iza, Tur, Lăpuş, Crasna, Barcău şi în bazinele superioare ale Someşului, Sucevei, Moldovei şi Bistriței.

Pe celelalte râuri, debitele vor fi în scădere, exceptând bazinele Vedei, Bârladului, cursul mijlociu şi inferior al Prutului, precum şi pe afluenții săi, cursurile inferioare ale Argeşului, Ialomiței şi râurile din Dobrogea, unde vor fi relativ staționare.

Sunt posibile creșteri mai însemnate de niveluri şi debite pe unde râuri din zonele de deal și de munte, mai ales pe cele din jumătatea nordică, ca urmare a precipitațiilor prognozate și cedării apei din stratul de zăpadă.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 15.04.2022 – 16.04.2022 a fost în creștere, având valoarea de 5900 m3/s**, sub media multianuală a lunii aprilie (7900 m3/s).

În aval de Porţile de Fier debitele au fost în scădere la Gruia și în creștere pe sectorul Calafat – Tulcea.

**Debitul la intrarea în țară (secțiunea Baziaș) va fi staționar (5900 m3/s).**

În aval de Porțile de Fier debitele vor fi în scădere pe sectorul Gruia – Calafat şi în creştere pe sectorul Bechet – Tulcea.

**Alimentări cu apă**

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin reducerea debitelor la sursa r. Miletin – ac. Hălceni, corespunzător treptei I de aplicare a restricţiilor.

Judeţul Vaslui

Se mențin prevederile din „Planul de restricții si folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**2.** **Situaţia meteorologică în intervalul 15.04.2022, ora 09:00 –16.04.2022, ora 06:00**

**ÎN ŢARĂ**

Vremea a fost frumoasă și a continuat să se încălzească în majoritatea regiunilor, devenind deosebit de caldă pentru această perioadă în cea mai mare parte a țării, cu abateri termice pozitive de până la 11...12 grade în nordul Moldovei. Cerul a fost variabil spre senin în timpul zilei, cu înnorări seara și noaptea în regiunile nord-vestice și nordice, unde pe arii restrânse a plouat slab. Vântul a suflat slab și moderat, cu unele intensificări în Moldova și în deltă. Stratul de zăpadă mai era prezent doar în zona montană înaltă și măsura -în platformele staţiilor meteo- până la 208 cm în Munţii Bucegi, la peste 2000 m altitudine. Temperaturile maxime s-au încadrat între 13 grade la Sulina și 26 de grade la Moldova Nouă, Băile Herculane, Calafat și Focșani, iar la ora 06 se înregistrau valori termice cuprinse între 0 grade la Miercurea Ciuc și Întorsura Buzăului și 14 grade la Drobeta-Turnu Severin.

**LA BUCUREŞTI**

Vremea a fost frumoasă și deosebit de caldă pentru această perioadă. Cerul a fost mai mult senin, iar vântul a suflat slab până la moderat. Temperatura maximă a fost de 23 de grade la Afumați și Filaret și 24 de grade în Băneasa, iar la ora 06 erau 5 grade la stația meteo Băneasa, 8 grade la Afumați și 9 grade la Filaret.

**3. Prognoza meteorologică în intervalul 16.04.2022, ora 09:00 –17.04.2022, ora 09:00**

**ÎN ŢARĂ**

Valorile termice vor fi în scădere față de ziua precedentă în jumătatea de nord a țării, devenind apropiate de cele normale pentru a doua decadă a lunii aprilie, iar în rest vremea se va menține caldă. Cerul va avea înnorări și va ploua, pe parcursul zilei în nord-vest, nord, nord-est și centru și pe arii restrânse în rest, iar noaptea și în sud și sud-est. Ploile vor avea și caracter de aversă, iar pe arii restrânse în prima parte a intervalului vor fi însoțite de descărcări electrice. În estul Transilvaniei, mai ales spre sfârșitul intervalului vor fi și precipitații sub formă de lapoviță și ninsoare. La munte, pe parcursul zilei vor fi ploi și doar la altitudini mari lapoviță și ninsoare, iar noaptea treptat vor predomina ninsorile. Izolat, cantitățile de precipitații vor fi însemnate. Vântul va avea intensificări în majoritatea regiunilor, cu viteze în general de 45...50 km/h, iar la munte rafalele vor depăși 70...80 km/h. Temperaturile maxime se vor încadra între 10 și 25 de grade, iar cele minime vor fi cuprinse în general între 0 și 8 grade, cu cele mai scăzute valori în nord-vest, unde vor fi condiții de brumă.

**LA BUCUREŞTI**

Vremea se va menține caldă. Cerul va fi variabil, cu înnorări din orele serii și pe parcursul nopții când temporar va ploua. Vântul va sufla slab și moderat, cu intensificări noaptea când la rafală se vor atinge viteze de 40...45 km/h. Temperatura maximă va fi de 22...24 de grade, iar cea minimă de 5...6 grade.

**4. Buletin nivometeorologic pentru perioada 15.04.2022, ora 21 – 16.04.2022, ora 21**

**Munţii Făgăraş:** **RISC 3 - ÎNSEMNAT**

La peste 1800 m, în partea superioară se găsește un strat de zăpadă umezit și instabil, ce depășește pe alocuri 20 cm, depus peste o crustă de gheață. În apropierea crestelor sunt formate plăci de vânt recente pe versanții cu orientare estică și sudică. În zonele adăpostite se găsesc depozite însemnate de zăpadă. Pe fondul vremii calde încă și a precipitațiilor mixte așteptate, se pot declanșa în mod spontan avalanșe prin alunecarea stratului instabil, peste crusta subiacentă, riscul fiind amplificat la supraîncărcări, ce pot produce avalanșe de dimensiuni medii și izolat mari, riscul fiind însemnat (3).

La altitudini de 1500-1800 m stratul de zăpadă este umezit în ansamblu. Temperaturile pozitive și precipitațiile predominant sub formă de ploaie așteptate vor determina umezirea suplimentară a zăpezii. Spontan, îndeosebi la altitudini de peste 1600 m, se vor declanșa curgeri și avalanșe de topire de dimensiuni relativ mici, producerea acestora fiind amplificată la supraîncărcări și pe pantele mai înclinate - risc moderat (2).

**Munţii Bucegi:** **RISC 3 - ÎNSEMNAT**

La altitudini mai mari de 1800 m, la suprafață se întâlnește un strat instabil de zăpadă, umezit în partea superioară și care depășește pe alocuri 20-25 cm, depus peste o crustă de gheață peste care poate aluneca cu ușurință. Se întâlnesc de asemenea numeroase plăci de vânt formate recent pe versanții nord-estici, estici și sudici, plăci umezite la suprafață. Pe văi și în locurile adăpostite sunt depozite mai însemnate de zăpadă. Pe fondul temperaturilor ușor pozitive și al precipitațiilor mixte așteptate, stratul instabil și umezit poate aluneca spontan peste crustele din profunzime declanșând avalanşe de dimensiuni medii și izolat mari. Riscul este amplificat la supraîncărcări, când stratul instabil se poate disloca cu ușurință, iar plăcile de vânt din apropierea crestelor se pot rupe. Riscul declanșării avalanșelor este însemnat (3).

La altitudini de 1500-1800 m, se găsește un strat de zăpadă de grosimi variabile și umezit în ansamblu, iar vremea caldă și ploile așteptate vor umezi suplimentar stratul. Pe văile cu depozite mai însemnate se pot declanșa avalanșe de dimensiuni relativ mici, pe pantele mai înclinate, riscul declanșării avalanșelor fiind amplificat la supraîncărcări - risc moderat (2).

**Munţii Rodnei:** **RISC 3 - ÎNSEMNAT**

La altitudini de peste 1800 m, în partea superioară se află un strat instabil și umed de zăpadă, ce depășește local 25-30 cm, depus pe alocuri peste cruste de gheață sau peste straturi vechi și mai dure, peste care poate aluneca cu ușurință și duce la declanșarea unor avalanșe de dimensiuni medii și izolat chiar mari. În zona crestelor sunt formate plăci de vânt, îndeosebi pe versanții cu expoziţie sudică și estică. Pe văi și în locurile adăpostite se întâlnesc depozite mai însemnate de zăpadă. Riscul declanșării avalanșelor poate apare atât spontan, prin alunecarea stratului de zăpadă instabil și umezit peste crustele sau zăpada mai veche, dar mai ales la supraîncărcări, în zonele cu strat consistent de zăpadă și cu plăci de vânt, de pe pantele mai înclinate și de pe văi, riscul fiind însemnat (3).

La altitudini de 1500-1800 m, stratul de zăpadă are dimensiuni mai reduse și este umezit în profunzime. Pe fondul temperaturilor pozitive și a precipitațiilor așteptate se pot declanșa avalanșe de dimensiuni mici și izolat medii, în special pe pantele mai înclinate unde sunt depozite mai însemnate de zăpadă. Riscul declanșării avalanșelor va fi moderat (2).

**Munţii Parâng-Şureanu:** **RISC 3 - ÎNSEMNAT**

La altitudini de peste 1800 m, stratul de zăpadă umezit și instabil din partea superioară, depus peste zăpada mai veche și mai dură, depășește local 10-15 cm în grosime. În apropierea crestelor sunt format plăci de vânt, umezite în partea superioară. Pe văi și în locurile adăpostite se întâlnesc depozite mai însemnate de zăpadă. Spontan, pe fondul vremii încă calde, dar mai ales la supraîncărcări, plăcile de vânt se pot rupe, iar stratul instabil superior poate aluneca peste crustele de gheață din profunzime sau peste zăpada mai veche și pot duce la declanșarea de avalanşe de dimensiuni medii – risc însemnat (3).

Sub 1800 m, zăpada este umezită în profunzime și se întâlnește pe anumite văi și pante la altitudini mai mari de 1500 m. Spontan, pe fondul vremii calde, se pot declanșa avalanșe de topire de dimensiuni mici, pe pantele mai înclinate şi din zonele cu depozite mai mari, riscul fiind amplificat la supraîncărcări - risc moderat (2).

**Munţii Ţarcu-Godeanu:** **RISC 3 - ÎNSEMNAT**

La altitudini de peste 1800 m, zăpada este umezită în partea superioară, iar în profunzime se întâlnesc cruste de gheață și straturi vechi mai dure. Pe văi și în locurile adăpostite, se întâlnesc depozite încă însemnate de zăpadă. Pe fondul vremii calde, spontan sau la supraîncărcări, stratul umezit și instabil din partea superioară poate aluneca peste cele mai dure din profunzime, ducând la declanșarea unor avalanșe de dimensiuni medii și mici, riscul fiind însemnat (3).

Între 1500 și 1800 m, stratul are dimensiuni reduse și este umezit în ansamblu, fiind local mai consistent la altitudini apropiate de 1800 m. Pe fondul vremii calde, spontan se pot declanșa curgeri și avalanșe de topire, riscul producerii avalanșelor fiind amplificat la supraîncărcări, pe pantele mai înclinate, îndeosebi din zonele cu depozite mai însemnate de zăpadă - risc moderat (2).

**Munţii Călimani-Bistriţei-Ceahlău:** **RISC 3 - ÎNSEMNAT**

La altitudini de peste 1800 m, în partea superioară se află un strat instabil și umezit, ce depășește local 20-25 cm, îndeosebi în masivele Călimani și Bistriței, fiind depus peste stratul vechi și mai dur, peste care poate aluneca. În zona crestelor sunt formate plăci de vânt, mai ales pe versanții cu expoziţie estică și sudică, umezite în partea superioară. Pe văi și în locurile adăpostite se întâlnesc depozite mai însemnate de zăpadă. Riscul declanșării avalanșelor va apărea atât spontan, pe fondul temperaturilor ușor pozitive și a precipitațiilor așteptate, cât și la supraîncărcări, în zonele cu strat consistent de zăpadă umezită și cu plăci de vânt, de pe pantele mai înclinate și de pe văi, riscul fiind însemnat (3).

La altitudini de 1500-1800 m, stratul de zăpadă este umezit în profunzime și are dimensiuni mai reduse. Spontan, pe fondul temperaturilor pozitive și al precipitațiilor prognozate, se pot declanșa unele avalanșe de dimensiuni mici și izolat medii, în special pe pantele mai înclinate unde sunt depozite mai însemnate de zăpadă. Riscul declanșării avalanșelor va fi amplificat la supraîncărcări - risc moderat (2).

**Munţii Vlădeasa-Muntele Mare:** **RISC 1 – REDUS**

Stratul de zăpadă este umezit, îndeosebi la altitudini mai joase, fiind în continuare mai însemnat pe văi și discontinuu la altitudini mici. Pe fondul temperaturilor pozitive, spontan se pot produce curgeri sau avalanșe mici de topire, riscul fiind amplificat la supraîncărcări pe pantele mai înclinate din zonele cu depozite - risc redus (1).

**Evoluția vremii din ultimele 24 de ore:**

Vremea a fost caldă pentru această perioadă. Cerul a fost variabil, cu unele înnorări temporare. Vântul a suflat slab și moderat, cu unele intensificări temporare, de 35-45 km/h. Stratul de zăpadă a scăzut în majoritatea masivelor, mai accentuat la altitudini joase, cu până la 6 cm. În Carpații Orientali și Meridionali au fost observate câteva avalanșe de dimensiuni medii și mai multe curgeri superficiale de suprafață.

**Grosimea stratului de zăpadă în 15.04.2022, ora 15:**

**Carpaţii Meridionali:** 208 cm la Vf. Omu, 198 cm la Bâlea-Lac, 104 cm Vf. Țarcu, 30 cm la Cuntu;

**Carpaţii Orientali:** 115 cm la Vf. Călimani, 89 cm la Lăcăuți, 63 cm la Ceahlău-Toaca, 28 cm la Vârful Iezer, 24 cm la Bucin;

**Carpaţii Occidentali:** 19 cm la Stâna de Vale, 6 cm la Vf. Vlădeasa 1800.

**Prognoza vremii în intervalul 15.04.2022 ora 21 - 16.04.2022 ora 21:**

Vremea caldă pentru această perioadă va intra într-un proces de răcire și va deveni în general instabilă. Cerul va fi variabil, cu înnorări temporare în prima parte a intervalului, apoi va deveni mai mult noros. Noaptea în nordul Carpaților Orientali vor fi condiții de averse slabe de ploaie, iar în cursul zilei aria precipitațiilor se va extinde, acestea fiind predominant sub formă de ploi cu caracter de aversă, însoțite izolat de descărcări electrice, iar spre seară se vor transforma treptat în mixte, ninsoare în zonele înalte. Vântul va sufla slab și moderat în cursul nopții, în intensificare mâine din sector predominant vestic, cu viteze de 50-60 km/h, iar în zonele înalte cu rafale ce vor depăși temporar 60-80 km/h.

**Temperaturi prognozate în intervalul 15.04.2022 ora 21 - 16.04.2022 ora 21:**

**Peste 1800 m:** temperaturi minime: -3 la 3 gr.C; temperaturi maxime: 0 la 5 gr.C;

**Sub 1800 m:** temperaturi minime: 0 la 5 gr.C; temperaturi maxime: 3 la 11 gr.C.

**Izoterma de 0 grade:** în coborâre de la 2500-2800 m la 1800-2100 m.

**Vânt la peste 2000 m:** din sector predominant vestic, cu viteze temporare de peste 60-80 km/h mâine.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** revine cu informații suplimentare referitoare la poluarea accidentală cu ţiţei, produsă pe râul Olteţ, în data de 13.04.2022, precizând următoarele:

- se ecologizează malurile râului Olteţ, pe raza comunei Fălcoiu, zona sat Cioroiu (pod DN 64 Slatina - Caracal), de către echipa Conpet S.A. (s-au utilizat 1100 kg de Spill-Sorb);

- se înlocuiesc barajele absorbante montate pe râul Olteţ în zona satului Cioroiu, comuna Fălcoiu;

- s-au montat baraje limitatoare în cuveta lacului Drăgăneşti-Olt, de către echipele Conpet S.A. şi Envirotech, preventiv s-au adus în locaţie 2000 kg de material absorbant;

- se montează baraje absorbante/limitatoare în zona digului de contur, km 3+200, al acumulării Drăgăneşti-Olt de către personalul S.G.A. Olt şi I.S.U. Olt pentru izolarea unei pete de petrol de aproximativ 300 m, folosindu-se 69 ml baraj absorbant asigurat de către Conpet S.A, 2 bărci aparţinând I.S.U. Olt şi o barcă a S.G.A. Olt.

S-au prelevat patru probe de apă din următoarele puncte: priza irigaţii ac. Drăgăneşti-mal stâng, amonte priză irigaţii, punct sat Cioroiu-com. Fălcoiu pe râul Olteţ şi pe râul Olt în coada lacului Frunzaru (aval de CHE Drăgăneşti).

Din primele analize se constată o depăşire a indicatorului produse petroliere şi extractibile în proba de apă prelevată în punctul Racoviţa.

Conform rapoartelor de încercăre emise în zilele de 13.04.2022 și 14.04.2022 de către laboratorul A.B.A. Olt și L.C.A. al S.G.A. Olt, în punctul aval de poluare sat Racovița, pentru indicatorii produse petroliere şi substanțe extractibile au fost depășite valorile limită conform Ordinului nr. 161/16.02.2006 pentru aprobarea Normativului privind clasificarea calității apelor de suprafață în vederea stabilirii stării ecologice a corpurilor de apă.

Precizăm că în celelalte puncte indicatorii fizico-chimici analizați nu prezintă depășiri ale limitelor de calitate.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 14.04.2022, în cadrul Reţelei Naţionale de Monitorizare, nu au fost înregistrate depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon). **A fost înregistrată depășirea valorii limită zilnice pentru indicatorul particule în suspensie PM10 la stațiile: IS-1, IS-2, GJ-2, CJ-2, CJ-5**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenția pentru protecția Mediului Timiș*** revine cu informaţii despre incendiul care s-a produs în data de 14.04.2022, la ora 16:55, într-o hală de depozitare aparate jocuri de noroc, situată în incinta unei foste fabrici de țigări din zona municipiului Timișoara (DN 59A), judeţul Timiş. Incendiul s-a manifestat pe o suprafaţă de aproximativ 6500 mp, cu flacără deschisă şi posibilităţi de propagare la o hală de depozitare produse chimice (azotat de amoniu, pesticide). I.S.U. Timiş a lichidat incendiul și execută în continuare acțiuni pentru stingerea focarelor ascunse și pentru înlăturarea tuturor efectelor negative. Nu au fost evidențiate depășiri ale valorilor limită la niciunul din poluanții monitorizați conform Legii nr. 104/2011.

1. **În domeniul solului şi vegetaţiei**

***Garda Forestieră Focşani*** informează despre producerea, în data de 13.04.2022, ora 14:00, unui incendiu care a afectat 18,73 ha litieră pe raza O.S. Rusca, localitatea Murighiol, judeţul Tulcea. Incendiul a fost stins în aceeași zi, la ora 23:45, prin intervenția a 11 silvicultori, 8 pompieri și 3 cetățeni. Cauza: necunoscută.

***Garda Forestieră Focşani*** informează despre producerea, în data de 14.04.2022, ora 07:14, unui incendiu care a afectat 49,19 ha litieră pe raza O.S. Rusca, localitatea Murighiol, judeţul Tulcea. Incendiul a fost stins în aceeași zi, la ora 22:41, prin intervenția a 12 silvicultori, 8 pompieri și 2 cetățeni. Cauza: necunoscută.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 14.04.2022-15.04.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

**Direcția de Comunicare, Transparență și IT**